URBROJ: 1315/2021

U Oklaju 13. prosinca 2021. godine

PLAN RADA I FINANCIJSKI PLAN DRUŠTVA EKO PROMINA D.O.O.

ZA RAZDOBLJE

OD 1.1.2022. GODINE

DO 31.12.2022. GODINE

# SADRŽAJ

Sadržaj

[SADRŽAJ 2](#_Toc91502618)

[1. OPĆI DIO 4](#_Toc91502619)

[Uvod 4](#_Toc91502620)

[Osnovni podaci o društvu 4](#_Toc91502621)

[Misija 5](#_Toc91502622)

[Vizija 5](#_Toc91502623)

[Unutarnje ustrojstvo 5](#_Toc91502624)

[Zaposleni po radnim mjestima: 6](#_Toc91502625)

[Djelatnosti: 6](#_Toc91502626)

[2. OPIS POSTOJEĆEG STANJA 6](#_Toc91502627)

[Usluge 6](#_Toc91502628)

[Prikupljanje otpada 6](#_Toc91502629)

[Upravljanje grobljima 7](#_Toc91502630)

[Održavanje javnih i zelenih površina i građevina 8](#_Toc91502631)

[Objekti i oprema 9](#_Toc91502632)

[Zaključak trenutnog stanja 9](#_Toc91502633)

[3. CILJEVI I MJERE POSLOVANJA ZA 2022. GODINU 9](#_Toc91502634)

[Pregled ciljeva 9](#_Toc91502635)

[Usklađivanje stvarnog stanja groblja s grobnim očevidnikom unutar sustava Axiom Memento 11](#_Toc91502636)

[Usklađivanje uredskog poslovanja s novom Uredbom o uredskom poslovanju NN 75/2021 11](#_Toc91502637)

[Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021) 11](#_Toc91502638)

[Podjela kompostera korisnicima koji se odluče kompostirati 11](#_Toc91502639)

[Prikupiti i na zbrinjavanje predati odvojeno sakupljeni otpad 12](#_Toc91502640)

[Uvesti usluge održavanja zelenih površina trećim osobama 12](#_Toc91502641)

[Podugovaranje financijskih i računovodstvenih poslova 12](#_Toc91502642)

[Uvođenje usluge slanja računa fizičkim osobama putem e-pošte 12](#_Toc91502643)

[Usklađivanje poslovanja s novim Zakonom o gospodarenju otpadom NN 84/2021 13](#_Toc91502644)

[4. FINANCIJSKI PLAN 14](#_Toc91502645)

[Pregled financijskog rezultata 2019- 2020. 14](#_Toc91502646)

[Bilanca stanja 2019. – 2020. 14](#_Toc91502647)

[Račun dobiti i gubitka 2019. – 2020. 15](#_Toc91502648)

[Financijski plan poslovanja za 2022. 16](#_Toc91502649)

[Plan prihoda za 2022. 17](#_Toc91502650)

[Plan rashoda za 2022. 18](#_Toc91502651)

[Račun dobiti i gubitka za 2022. 20](#_Toc91502652)

[5. ZAKLJUČAK 20](#_Toc91502653)

# 1. OPĆI DIO

## Uvod

Društvo Eko Promina d.o.o. posluje sa sjedištem u Oklaju, na adresi Put kroz Oklaj 144. Oklaj je naselje i središte Općine Promina, u Šibensko-kninskoj županiji. Nalazi se oko 14 kilometra sjeverozapadno od Drniša i oko 15 kilometara jugozapadno od Knina.

Općina Promina broji 11 naselja na ukupnoj površini cca 140 km2. Prema popisu iz 2011. općina je brojala 1.109 stanovnika, što je bitno manje u odnosu na 20 godina ranije kada je Općina imala 2.574 stanovnika.

Upravo je ta depopulacija u kombinaciji s nepovoljnom dobnom strukturom označena kao problem broj 1 za budući razvoj općine, što je bitno i za sve planove društva Eko Promina d.o.o. koje svoje poslovanje obavlja na području općine. S druge strane općina je bogata mineralnim sirovinama, nalazi se na području NP Krka, te ima očuvan prirodni okoliš. Te su karakteristike označene kao najveći potencijali za budući razvoj općine.

Uvažavajući sve poznate okolnosti i činjenice Eko Promina d.o.o. izradila je ovaj Plan rada i financijski plan za 2022. godinu.

## Osnovni podaci o društvu

* Naziv: EKO PROMINA društvo s ograničenom odgovornošću za obavljanje komunalnih djelatnosti
* Skraćeni naziv: EKO PROMINA d.o.o.
* Sjedište: Put kroz Oklaj 144, Oklaj
* MBS: 100016114
* OIB: 90431466150
* Osnivač: Općina Promina
* Godina osnivanja: 2009.
* Temeljni kapital: 20.000,00 kuna
* Djelatnost: 38.11, Skupljanje neopasnog otpada
* Telefon: 022 881 046
* E-mail: kontakt@eko-promina.hr
* Web: [www.eko-promina.hr](http://www.eko-promina.hr)
* Osoba ovlaštena za zastupanje: Barbara Nakić-Alfirević, član uprave, direktor, zastupa pojedinačno i samostalno


## Misija

Osigurati, u suradnji s osnivačem, trajne i kvalitetne usluge obavljanja komunalnih poslova koristeći vlastite tehničke i ljudske potencijale, a u cilju trajnog zadovoljstva svih korisnika usluga, kao i zadovoljstva svojih djelatnika.

## Vizija

Biti nezaobilazan partner osnivaču i korisnicima u poslovanju i stvaranju naprednijeg društva.

## Unutarnje ustrojstvo



Društvo trenutno zapošljava 5 zaposlenih od čega je 4 na puno radno vrijeme, a 1 na nepuno radno vrijeme.

Na nepuno radno vrijeme bio je zaposlen voditelj računovodstva, no kako je društvo odlučilo uslugu vođenja poslovnih knjiga povjeriti vanjskoj tvrtki u 2022. će doći do smanjenja broja zaposlenih za jednu osobu – voditelja računovodstva.

### Zaposleni po radnim mjestima:

|  |  |
| --- | --- |
| Radno mjesto | Broj zaposlenih |
| Direktorica | 1 |
| Vozač | 1 |
| Radnik | 2 |
| Voditelj računovodstva | 1 |
| **UKUPNO:** | **5** |

### Djelatnosti:

Tvrtka na području Općine Promina obavlja sljedeće djelatnosti:

* prikupljanje otpada
* upravljanje grobljima
* održavanje javnih i zelenih površina i građevina

# 2. OPIS POSTOJEĆEG STANJA

## Usluge

### Prikupljanje otpada

Društvo pruža uslugu prikupljanja otpada na području općine Promina sukladno Odluci o načinu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Promina od 10. veljače 2021.

Cijene za obavljanje usluge su definirane Cjenikom za uslugu pružanja javne usluge prikupljanja miješanog komunalnog otpada i biorazgradivog komunalnog otpada na području Općine Promina od 19. svibnja 2021.

Uslugu prikupljanja otpada trenutno koristi 790 fizičkih osoba (kućanstava) i 22 pravne osobe (poslovni korisnici).

Korisnici usluge prikupljanja otpada:

|  |  |  |
| --- | --- | --- |
| Vrsta korisnika | Trenutni broj korisnika | Novi korisnici u 2021. |
| Kućanstva | 790 | 51 |
| Poslovni korisnici | 22 | 3 |

Na području općine postoji još određeni broj nekretnina čiji vlasnici nisu uvedeni u sustav prikupljanja otpada, a prema važećim Zakonima su dužni doprinositi sustavu gospodarenja otpadom bez obzira borave li u nekretnini trajno ili povremeno. Društvo kontinuirano provodi proces uvođenja tih nekretnina, odnosno njihovih vlasnika u sustav prikupljanja otpada.

### Upravljanje grobljima

Na temelju članka 18. Zakona o grobljima (Narodne novine broj 19/98) i članka 35. i 86. stavka 1. i članak 88. stavka 1. Zakona o lokalnoj i područnoj (regionalnoj) samoupravi (Narodne novine broj 33/01, 60/01, 129/05 i 36/09), Povjerenik Vlade Republike Hrvatske za Općinu Promina, dana 15.ožujka 2012. godine, donio je Odluku o upravljanju grobljima kojom je upravljanje grobljima povjerio trgovačkom društvu EKO PROMINA d.o.o. (u daljnjem tekstu Uprava groblja).

Upravljanje grobljima uključuje uređenje, održavanje i rekonstrukciju groblja, dodjelu grobnih mjesta, naplaćivanje naknade za korištenje grobnih mjesta, vođenje grobnih očevidnika i registra umrlih osoba, izdavanje rješenja o pravu korištenja grobnih mjesta na neodređeno vrijeme, kao i druge poslove propisane Zakonom o grobljima i Odlukom o upravljanju grobljima.

Općina Promina vlasnik je svih groblja na području Općine Promina. Groblja na području Općine Promina kojima upravlja Uprava groblja su:

* Groblje u Lukaru
* Groblje u Oklaju
* Groblje u Mratovu
* Groblje u Razvođu

U grobni očevidnik uvedena su 1382 grobna mjesta, od toga 53 u 2021. godini. Trenutno je u tijeku crtanja stvarnog stanja groblja od strane geodetskog ureda pa će uskoro ove evidencije biti potpune i točne. U 2022. godini dodatno se planira srediti i uvesti pod upravljanje i peto groblje, groblje u Bobodolu.

### Održavanje javnih i zelenih površina i građevina

Treća glavna djelatnost društva je održavanje javnih i zelenih površina i građevina na području općine. U službi održavanja javnih i zelenih površina i građevina obavljaju se sljedeći poslovi:

* održavanje i popravci javnih površina na kojima nije dopušten promet motornih vozila
* održavanje javnih zelenih površina
* održavanje građevina, uređaja i predmeta javne namjene
* održavanje čistoće javnih površina
* sanacija divljih odlagališta

Pod održavanjem javnih površina na kojima nije dopušten promet motornih vozila podrazumijeva se održavanje i popravci tih površina kojima se osigurava njihova funkcionalna ispravnost (trgovi, pločnici, javni prolazi, prečaci, šetališta, biciklističke i pješačke staze).

Pod održavanjem javnih zelenih površina podrazumijeva se košnja, orezivanje i sakupljanje biološkog otpada s javnih zelenih površina, obnova, održavanje i njega drveća, ukrasnog grmlja i drugog bilja, popločenih i nasipanih površina u parkovima, opreme na igralištima, fitosanitarna zaštita bilja i biljnog materijala za potrebe održavanja i drugi poslovi potrebni za održavanje tih površina (parkovi, drvoredi, živice, cvjetnjaci, travnjaci, skupine ili pojedinačna stabla, igrališta s pripadajućom opremom, javni športski i rekreacijski prostori, zelene površine uz ceste i ulice, ako nisu sastavni dio nerazvrstane ili druge ceste odnosno ulice ili slično).

Pod održavanjem čistoće javnih površina podrazumijeva se čišćenje površina javne namjene, osim javnih cesta, koje obuhvaća strojno i ručno čišćenje i pranje javnih površina od otpada, snijega i leda, kao i postavljanje i čišćenje košarica za otpatke i uklanjanje otpada koje je nepoznata osoba odbacila na javnu površinu ili zemljište u vlasništvu jedinice lokalne samouprave.

Pod sanacijom divljih odlagališta podrazumijeva se prikupljanje komunalnog otpada s divljih odlagališta te njegov odvoz i odlaganje na odlagališta komunalnog otpada kao i saniranje i zatvaranje divljeg odlagališta.

Na području Općine Promina nalazi se nekoliko spomenika i spomen obilježja za koje se vode poslovi tekućeg održavanja, održavanja čistoće spomenika i njegove neposredne okoline. Također, u vidu održavanja obavlja se uklanjanje otpadaka, uvelih vijenaca, ostataka svijeća i sl.

## Objekti i oprema

Za obavljanje svojih djelatnosti društvo raspolaže s osnovnom potrebnom opremom. Najvrjednija stavka je teretno vozilo za prikupljanje i odvoz otpada ukupne zapremnine 10 m3, maksimalne nosivosti 3530 tona, marka MAN, a nadogradnja Gradatin.

Pored toga tu su još pile, kose, puhala i slična oprema za održavanje javnih i zelenih površina, te osnovna informatička oprema i softver potreban za poslovanje.

Ukupna vrijednost dugotrajne imovine na dan 31.12.2020. bila je oko 232 tisuće kuna.

## Zaključak trenutnog stanja

Društvo sukladno svojoj registraciji pruža komunalne usluge na području općine Promina. Za obavljanje djelatnosti posjeduje osnovne resurse u vidu zaposlenika i opreme. Uprava društva pokušava pronaći prostor za povećanje prihoda kako bi poslovanje bilo stabilno i održivo.

# 3. CILJEVI I MJERE POSLOVANJA ZA 2022. GODINU

## Pregled ciljeva

Društvo si je za 2022. zadalo osam ciljeva ostvarenjem kojih planiraju poboljšati ukupnu sliku poslovanja. Za svaki cilj raspisane su akcije (mjere) koje će biti poduzete za ostvarivanje cilja, kao i očekivani završni rezultat, te rok za ispunjenje cilja.

Kako se radi o ciljevima i mjerama za 2022., za većinu je određen kraj godine kao datum za ispunjavanje cilja.

U nastavku se daje tablični pregled ciljeva i pojašnjenje svakog cilja:



## Usklađivanje stvarnog stanja groblja s grobnim očevidnikom unutar sustava Axiom Memento

Kako bi se uspješnije i jednostavnije upravljalo sustavom groblja potrebno je napraviti točne i ažurne evidencije stvarnog stanja. U ovom dijelu već je u tijeku prikupljanje ponuda, a nakon odabira najpovoljnije ponude krenuti će se u proces snimanja stanja. Nakon završetka snimanja podaci će biti ubačeni u sustav Axiom Memento. Cijeli proces bi trebao biti završen do kraja 2022. godine kada bi grobni očevidnik trebao biti usklađen sa stvarnim stanjem.

## Usklađivanje uredskog poslovanja s novom Uredbom o uredskom poslovanju NN 75/2021

Nova uredba o uredskom poslovanju propisuje obvezu digitalnog vođenja knjige ulazne pošte i još neke slične stvari. Iako je rok za usklađenje prema uredbi kraj 2023. uprava društva smatra da će uvođenje digitaliziranog sustava uvelike ubrzati i olakšati poslovanje u drugim segmentima pa će se s uvođenjem novog sustava krenuti odmah. Trenutno se prikupljaju ponude, a nakon odabira najbolje ponude ići će se odmah na implementaciju novog sustava. Krajnji rok za završetak implementacije je prema planu društva 31.12.2022., no vjeruje se da će isti biti implementiran i puno ranije.

## Uvesti u sustav plaćanja sve osobe koje imaju nekretninu ili se njome koriste na području Općine Promina, te se time uskladiti sa Zakonom o gospodarenju otpadom (NN 84/2021)

Na području općine postoji još dosta objekata u kojima vlasnici ne borave stalno, a koji još nisu evidentirani u sustavu zbrinjavanja otpada. Zakon o gospodarenju otpadom propisuje obvezu financijskog sudjelovanja u sustavu bez obzira na stalnost boravka u nekretnini. Društvo planira djelovati u smjeru pronalaženja neregistriranih korisnika i edukaciji postojećih i novih korisnika o njihovim obvezama vezano za sustav gospodarenja otpadom. Plan je u 2022. godini pronaći takve objekte, odnosno njihove vlasnike i najmanje 20 takvih uvesti u sustav zbrinjavanja otpada do kraja planske godine.

## Podjela kompostera korisnicima koji se odluče kompostirati

Dobar dio mješovitog otpada kod većine korisnika trenutno čini otpad pogodan za kompostiranje. U cilju smanjivanja količine mješovitog otpada planira se podjela kompostera korisnicima koji za to iskažu interes. Nabava kompostera je u tijeku, a nakon što se nabave isti će biti podjeljeni korisnicima. Nakon podjele kompostera prati će se njihovo korištenje i učinak njihovog korištenja na smanjenje ukupnih količina mješovitog otpada tijekom 2022. godine.

## Prikupiti i na zbrinjavanje predati odvojeno sakupljeni otpad

Slično kao i u prethodnom cilju, a sukladno Zakonu o gospodarenju otpadom, čini se sve kako bi se smanjila količina mješovitog otpada i povećao udio otpada koji se ponovo može koristiti u ukupnom otpadu. Zbog navedenog je kao jedan od ciljeva postavljeno i odvojeno prikupljanje otpada. Da bi se ovaj cilj ostvario potrebno je pribaviti ponude i odabrati ovlaštenu tvrtku za zbrinjavanje odvojenog otpada. Potrebno je educirati korisnike o važnosti odvojenog prikupljanja otpada, te stvoriti nužne pretpostavke kojima će se korisnicima omogućiti odvojeno prikupljanje otpada. Cilj će biti ostvaren ako do kraja 2022. godine bude uspostavljen sustav kojim će se jednom mjesečno prikupljati odvojeni otpad.

## Uvesti usluge održavanja zelenih površina trećim osobama

Uprava društva kontinuirano traži načine za optimizaciju poslovanja i povećanje prihoda. U skladu s tim je za 2022. godinu postavljen cilj uvođenja u ponudu usluge održavanja javnih površina trećim osobama. Na taj će se način bolje iskoristiti resursi kojima društvo raspolaže (ljudi i oprema), tržištu će se ponuditi nova usluga, a društvo će povećati prihode.

## Podugovaranje financijskih i računovodstvenih poslova

Do sada je poslove računovodstva obavljao djelatnik zaposlen na pola radnog vremena. To se nije pokazalo kao dobro rješenje pa je uprava društva odlučila te poslove povjeriti vanjskom knjigovodstvu, a ugovor o radu s knjigovođom raskinuti. Vanjsko vođenje računovodstva započeti će s prvim danom 2022. godine, a ugovoreni uvjeti neće dovesti do povećanja troškova, dok se očekuje da će kvaliteta usluge biti veća.

## Uvođenje usluge slanja računa fizičkim osobama putem e-pošte

U planu je društva i uvođenje usluge slanja računa korisnicima elektronskom poštom. Tehnički preduvjeti za ovo već postoje, potrebno je samo prikupiti suglasnost zainteresiranih korisnika i početi s isporukom računa elektronskom poštom. Na taj način ostvariti će se uštede po osnovi smanjenja troška uredskog materijala i troška poštanskih usluga.

## Usklađivanje poslovanja s novim Zakonom o gospodarenju otpadom NN 84/2021

Novi Zakon o gospodarenju otpadom propisuje između ostalog i novi način određivanja cijena usluga, a sve s ciljem održivog poslovanja sustava zbrinjavanja otpada. Društvo je angažiralo konzultanta koji je napravio izračun novih cijena usluga usklađenih sa Zakonom. Da bi nove cijene stupile na snagu potrebno je odraditi propisanu proceduru koja uključuje i javnu raspravu. Društvo planira kompletan proces završiti u prvoj polovici godine.

# 4. FINANCIJSKI PLAN

## Pregled financijskog rezultata 2019- 2020.

Zadnji službeni financijski izvještaji su oni za 2020. godinu pa kako je 2021. još uvijek u tijeku, ovi nam izvještaji predstavljaju jedinu „sigurnu“ osnovu za usporedbu i planiranje 2022. godine.

### Bilanca stanja 2019. – 2020.



Iz pregleda bilance za 2020. godinu možemo zaključiti da je društvo stabilno u pogledu osnovnih financijskih pokazatelja bilance. Zaduženost društva je svega 36%, Likvidnost je vrlo dobrih 6,55, a radni kapital je pozitivan 339.243 kn.

### Račun dobiti i gubitka 2019. – 2020.



Račun dobiti i gubitka 2019. – 2020. pokazuje stabilnu razinu prihoda na razini od oko 560 – 580 tis. Kn godišnje. Rezultat prije poreza je pozitivan, dok je u 2020. neto rezultat negativan zbog većeg iznosa porezno nepriznatog otpisa potraživanja. Važno je uočiti da u obje godine nije obračunata amortizacija, što nije u skladu s računovodstvenim standardima i to valja ispraviti već u izvještajima za 2021. kao i u svim budućim izvještajima.

Gledajući pokazatelj EBITDA on je isto tako u značajnom padu u 2020. godini, gdje je EBITDA marža pala ispod 1%. Ovo je upozoravajuće pa treba pratiti daljnji razvoj poslovanja u 2021., te pravovremeno reagirati kako bi se u budućnosti osigurale razine EBITDA koje garantiraju stabilno i održivo poslovanje.

## Financijski plan poslovanja za 2022.

Prvi i osnovni cilj financijskog poslovanja za 2022. godinu je pozitivno poslovanje s ostvarivanjem razine EBITDA koja omogućava daljnje održivo poslovanje društva.

U planiranju poslovanja vodili smo se svim poznatim okolnostima, a kao osnovu za postavljanje financijskih ciljeva uzimali smo ostvarene brojke u prethodnim razdobljima.

Uvažavajući predmetne činjenice izrađen je financijski plan za 2022. kako slijedi:



### Plan prihoda za 2022.

Prihodi od groblja – u prvih 10 mjeseci 2021. su iznosili 164.537 tis. Kn, što je otprilike jednako kao i u cijeloj 2020. Ako se do kraja godine budu kretali linearno, za očekivati je da će u 2021. doći na razinu od oko 195 tis. Kn. S obzirom da će se u 2022. srediti stanje u grobnom očevidniku, smatramo realnim da u 2022. ovaj prihod dođe do razine od 200 tis. Kn godišnje.

Prihodi od odvoza otpada – ovi će prihodi u 2021. biti nešto viši nego godinu ranije i očekuje se da će iznositi oko 375 tis. Kn. Kako se u 2022. godini u ovom dijelu planira i uvođenje novih usluga (kompostiranje, odvojeno prikupljanje…), te je potrebno uskladiti cijenu s novim Zakonom, realno je da će doći i do povećanja cijene usluga o čemu je napravljena studija. Prema izračunima iz studije godišnji prihod od usluge prikupljanja otpada trebao bi iznositi oko 585 tisuća kuna:





Kako će biti potrebno neko vrijeme da se provede procedura koja prethodi promjeni cijene komunalne usluge, društvo predviđa da će prvi računi s novom cijenom biti izdani za svibanj 2022. Sukladno tome planski prihod od ove usluge za 2022. godinu je 524.747 kn.

Prihodi od održavanja javnih površina – općina Promina na ovoj stavci ima u proračunu rezervirano 100 tis. Kn pa smatramo realnim da društvo u 2022. realizira oko 90 tis. Kn prihoda po ovoj osnovi.

Ostali prihodi – na ovoj stavci planiramo ostvarenje prihoda od nove usluge održavanja koja će biti ponuđena trećim osobama. Ovdje smatramo da društvo ima kapaciteta bez većih problema ostvariti prihod od 25 tis. Kn u sljedećoj godini.

Ukupni prihodi bi na ovaj način iznosili 719.280 kn, što je povećanje od čak 23% u odnosu na 2020. godinu.

### Plan rashoda za 2022.

Uredski i pomoćni materijal – na ovoj stavci se planira iznos troška sličan onom koji će biti realiziran u 2021. godini. S obzirom na povećanje prihoda i opsega posla, a uvažavajući cilj dostave računa elektronskom poštom, smatramo da će iznos od 18.500 kn za ovu stavku biti dostatan za sve potrebe u 2022. godini.

Gorivo i dijelovi za teretna vozila – ovdje planiramo identičan iznos koji će biti realiziran do kraja 2021. Iako je za očekivati veću potrošnju goriva pa i povećanje cijene istog, očekujemo da će troškovi održavanja vozila biti nešto manji pa planiramo isti iznos ukupnog troška na ovoj stavci.

Telefoni i pošta – na ovoj stavci očekujemo manje troškove poštanskih usluga zbog dostave računa elektronskom poštom pa ukupan trošak procjenjujemo na iznos koji je u 2021. ostvaren u prvih 10 mjeseci.

Usluge održavanja i sl. – na ovoj stavci je u 2021. zabilježen bitno veći trošak u odnosu na ranije godine zbog troškova održavanja softvera i uvođenja novih ljudi u rad s istim. Sada je u tom djelu napravljen novi dogovor i ugovor s dobavljačem pa će taj trošak u 2022. godini očekivano biti nešto manji nego ove godine.

Registracija vozila – ovdje se radi o standardnom godišnjem trošku koji za postojeće vozilo iznosi oko 4.500 kn godišnje.

Zakupnine – još jedan standardni trošak koji iznosi 2.400 kn godišnje.

Ostale usluge – na ovoj stavci je u 2021. godini zabilježeno bitno povećanje u odnosu na ranije godine zbog troškova specijalističkog obrazovanja i konzultantskih usluga u ukupnom iznosu od oko 20 tis. Kn. Za očekivati je da će ti troškovi u 2022. biti nešto manji pa se planiraju u ukupnom iznosu 15.000 kn.

Odvoz otpada – Zbog uvođenja novih usluga odvojenog zbrinjavanja otpada za očekivati je da će na ovoj stavci doći do bitnog povećanja troška. Dio ovog povećanja prelit će se na krajnje korisnike kroz povećanje cijene usluge.

Bruto plaće – zbog ukupnog stanja na tržištu rada za 2022. je planirano ukupno povećanje troška bruto plaća od oko 15% u odnosu na 2021. godinu.

Amortizacija – društvo u 2019. i 2020. godini nije obračunavalo amortizaciju. To se mora ispraviti u budućnosti, a s obzirom na trenutnu neamortiziranu vrijednost opreme, trošak amortizacije za 2022. se procjenjuje na 99.273 kn godišnje.

Vrijednosna usklađenja potraživanja – društvo još uvijek ima dio potraživanja od korisnika koji je ne naplativ pa će ga biti potrebno otpisati u budućim razdobljima. Trošak ovakvih otpisa u 2022. procjenjujemo na oko 17.000 kn. Bitno je napomenuti da se ovdje radi o sada porezno priznatom trošku jer je nova uprava redovito poduzimala mjere naplate, što ranije nije bio slučaj.

Ostali troškovi zaposlenih – ova stavka se planira na otprilike istoj razini kao i u ranijim godinama.

Troškovi osiguranja – analizom potrebnih polica i njihovog godišnjeg troška, ukupan iznos ove stavke planiramo na razini 6.500 kn.

Bankarske usluge – u ovom djelu postoje određeni prostori za uštede pa će se ovi troškovi u 2022. pokušati najmanje održati na razini prvih 10 mjeseci 2021.

Ostali troškovi – za stavku ostalih / nespomenutih troškova planiramo iznos od 3.000 kn na godišnjoj razini što je u skladu s ranijim ostvarenjima na ovoj stavci.

### Račun dobiti i gubitka za 2022.



Planirani prihodi za 2022. godinu su bitno veći u odnosu na ranije godine, no temeljeni su na realnim pretpostavkama. Jednako tako troškovi su planirani uvažavajući sve poznate tržišne okolnosti i potrebne pretpostavke za rast prihoda.

Uz pretpostavku ostvarenja plana, društvo će poslovati s bruto dobiti od 23.112 kn, te će ostvariti EBITDA u iznosu 122.385 kn, odnosno EBITDA maržu od 14,57 %. Ovaj iznos EBITDA i dobiti će osigurati stabilno poslovanje i omogućiti pretpostavke za daljnji razvoj u budućnosti.

# 5. ZAKLJUČAK

Ovim planom poslovanja obuhvaćene su i opisane sve trenutne okolnosti koje su poslužile kao osnova za planiranje poslovanja za 2022. godinu. Ovako izrađen plan poslovanja predstavlja za društvo ne samo ispunjenje zakonske obveze planiranja, već i kvalitativni iskorak u načinu upravljanja društvom. Plan poslovanja uvodi dodatnu transparentnost u poslovanje društva, te će poslužiti svim dionicima i zainteresiranim stranama. Upravi društva će biti orijentir za praćenje poslovanja i kontrolu ostvarivanja ciljeva kroz godinu, dok će vlasnici i javnost imati transparentno prikazanu polazišnu točku za kasniju ocjenu uspješnosti društva i njegove uprave u ispunjavanju ciljeva i obavljanju javne funkcije.